M. Drobný, poslanec: (2001-09-19):
Tú doktrínu som čítal a videl som ju. Mala však jednu slabú stránku. Nechala voľne pôsobiť trhové mechanizmy a stalo sa za 45 rokov existencie zdravotníckych služieb vo Veľkej Británii, že trhové mechanizmy, ktoré sú slepé a nie sú dobre dirigované, dobre vymyslenými doktrínami spravili to, že niektoré odbory zanikli, takmer zanikli vo Veľkej Británii odbory zdravotníckych služieb. Už som možno o tom hovoril na tejto pôde. Veľká Británia, ktorá má 48 mil. ľudí, má iba 358 neurológov. Slovensko, ktoré má 5,5 mil. obyvateľov, má 7 500 neurológov. U nás sa čaká na neurologické vyšetrenie niekoľko minút, vo Veľkej Británii sa čaká na neurologické vyšetrenie 170 dní. A to len dolu na južnej časti. Vo Walese sa čaká 285 dní. To je katastrofa a to je taká katastrofa, že keď to hodnotí človek, ktorý tam žije od roku 1945, James Tool, pôvodne narodený v Pittsburgu a presťahoval sa do Londýna ako do mekky neurológie, pretože tam naozaj bola mekka neurológie v roku 1945, tak povedal, vtedy sme nemali čo jesť, mali sme lístkový systém, ale neurológia sa robila v reálnom čase. Teraz máme nadbytok potravín, vypestovali sme si BSE, ale neurológiu nemáme. Trhové mechanizmy ju zlikvidovali. Tá politická doktrína, ktorá u nich platila, zabudla na to, že musí aj paralyzovať negatívne dôsledky trhového mechanizmu. Teda takáto doktrína u nás chýba. Keďže ste nemali pri príprave tohto zákona úzky kontakt so zdravotníckou praxou a zdravotníkmi, dostávame až teraz niektoré ohlasy, ktoré nám tu hovoria, pretože až včera sa naši spolupracovníci prebrali a dostali sa k materiálu, hovoria nám, prosím vás, presúvajte na vyššie územné samosprávne celky, na obce a mestá len to, na čo vládzu. A to sú naozaj názory ľudí z praxe. Na čo vládzu odborne, na čo vládzu manažérsky, ale aj na čo budú vládať finančne. Teda dopredu by sme mali vedieť, aké budú mať zdroje ľudské a finančné. Ak to nevieme, tak potom naša delimitácia povinností mi naozaj pripadá ako zbavovanie sa povinností, ktoré sú nepríjemné, ale neviem, či ministri majú aj zámer taký, že si uvoľnia ruky a potom budú robiť politickú doktrínu daného rezortu. A potom budú dávať nejaké maršruty, ktoré nás budú viesť. Ale, páni, to je dosť neskoro! My sme mali mať už teraz vypracované. Ale neviem, či je to tak vypracované, keď nám tu z praxe hlásia už teraz, prosím vás, SOS, mám tu list z Pavloviec nad Uhom „SOS volá o pomoc“, pretože bolo sprivatizované zdravotnícke stredisko, ktoré bolo postavené v akcii Z. Privatizoval ho niekto, nebudem ho tu menovať, ktorý dáva zubárovi, ktorý tam robí poctivú robotu, 40-tisícový nájom na mesiac. Samozrejme, vecné bremeno sa nemôže zachovať, pretože zubár to nedokáže platiť. Ale občania sú prekvapení, že oni tam fúrikovali, oni tam robili „šifníkov“, stavali to, mnoho ráz tak, že kupovali, ako tu píšu, aj materiál za svoje peniaze, a teraz to privatizuje niekto, kto nevie byť morálny a nevie byť naozaj človekom vo vzťahu k plneniu zdravotníckych služieb. To sa nám môže stať analogicky, len čo sa dostanú vyššie územné celky do funkcie, len čo sa presunú a začnú realizovať delimitované povinnosti obcí a miest. To sa potom môžu takéto listy naozaj rozmnožiť a budeme postavení pred otázku, ktorá bude veľmi nepríjemná. Preto si myslím, že ak k tomu pristupujeme, naozaj mali by sme si dobre rozmyslieť, čo budeme delimitovať, ako to budeme delimitovať. Ale podľa mňa by bolo oveľa lepšie, keby delimitácia, ale to je už len science-fiction, keby delimitácia nastala vtedy, keď budú VÚC zvolené. Keď budeme vedieť, aké konkrétne osobnostné zloženie bude v danom samosprávnom kraji. Kto bude vedúcim toho VÚC, aké má osobnostné vlastnosti, manažérske vlastnosti, vzdelanie a schopnosť riadiť, prakticky, nielen teoreticky to vedieť, ale ako to bude vedieť. Potom by sme ho mali delegovať aj individuálne. Ale to je naozaj science-fiction, pretože všetky zákony sa stavajú obecne na daný obecný jav a tam sa neberie ohľad na to, či demokratické voľby vyberú naozaj schopného alebo neschopného. Ale potom bude taký debakel, ako som hovoril, ako v hlavnom meste Nórska, však, že sa vyberie človek, ktorý má svoje psychopatické rysy a osem rokov ich presadzuje. A občania trpia a nepomôžete si vôbec, aj keď budete mať objektívny zákon, ktorý je dobrý. Takže malo by sa to stavať na konkrétne obsadenia vyšších územných celkov. Ale to v tomto čase nie je možné. Keď však ľudia z praxe hovoria, že, páni, dajte si pozor, keď to budete schvaľovať, dajte týmto samosprávnym orgánom len to, na čo vládzu, tak si dovolím prečítať svoje pozmeňujúce návrhy, ktoré v oblasti zdravotníckych služieb považujem za veľmi dôležité a veľmi potrebné. Prvý pozmeňujúci návrh k tlači 1162. K čl. I § 3 písm. n) č. 3.3.: „Agentúra domácej ošetrovateľskej starostlivosti, metodické vedenie, hlavná sestra nemocnice I. a II. typu, absolventka manažérskeho smeru študijného odboru ošetrovateľstva s titulom Mgr. alebo Bc., ADOS ako neštátne zdravotnícke zariadenia podľa § 31 ods. 4 zriaďuje samosprávny kraj.“ To je prvý pozmeňujúci návrh. Druhý pozmeňujúci návrh. K článku I § 3 písm. n) č. 3.6.: „SVALZ-ové zariadenia ako súčasť zariadení nemocníc I. a II. typu so špičkovými technológiami dať pod metodické vedenie ministerstva zdravotníctva a hlavných odborníkov Slovenskej republiky, podrobiť ich však okamžite hodnoteniu kvality Akreditačnou komisiou ministerstva zdravotníctva.“ Tretí pozmeňujúci návrh. V čl. I § 3 písm. 3.13: „Psychiatrická liečebňa, psychiatrická nemocnica a centrum pre liečbu drogových závislostí vyčleniť pod riadenie ministerstva zdravotníctva ako špičkové zariadenia svojho druhu v rezorte, ktoré svojím pôsobením presahujú hranice VÚC a majú celoštátnu pôsobnosť.“ V § 31 ods. 4 o vydávaní povolení na poskytovanie zdravotnej starostlivosti v neštátnych zdravotníckych zariadeniach písm. m) presunúť do § 31 ods. 1 pod písm. b) a písmená b) a c) prečíslovať. Štvrtý pozmeňujúci návrh. V článku I § 3 písm. 3.14: „Odborné liečebné ústavy ponechať v riadení ministerstva zdravotníctva ako špičkové vysokošpecializované zariadenia rezortu, ktoré majú celoštátnu pôsobnosť, ale urýchlene ich certifikovať a akreditovať.“ Piaty pozmeňujúci návrh. V čl. I § 3 písm. 7: „Zdravotné školy s ambíciami transformovať sa na vyššie zdravotnícke školy vyčleniť do pôsobnosti ministerstva školstva s garanciou príslušnej lekárskej fakulty, prípadne Fakulty zdravotníctva a sociálnej práce v Trnave. Ich zriaďovateľom bude ministerstvo školstva na podnet dekana príslušnej lekárskej fakulty alebo Fakulty zdravotníctva a sociálne práce v Trnave.“ A posledný pozmeňujúci návrh, šiesty. V návrhu zákona je explicitne stanovené, ktoré kompetencie prechádzajú na obce a ktoré na samosprávne kraje. Toto detailné rozdelenie kompetencií by malo byť operatívne, novelizované podľa požiadaviek praxe, teda novelizácia zákona 320/2001, ale čo najrýchlejšie, pretože si to vyžiada skutočne prax. Uvidíme, že prax bude taká, že presun kompetencií bude od prvého momentu nedostatočný a bude treba operatívne ho meniť a bude operatívne treba riešiť havarijné situácie, ktoré z neho budú plynúť. Ďakujem za pozornosť. (Potlesk.) J. Migaš, predseda NR SR: Faktické poznámky. Pán poslanec Finďo Peter, pán poslanec Bauer Rudolf. Uzatváram možnosť prihlásiť sa s faktickými poznámkami. Nech sa páči, pán poslanec. P. Finďo, poslanec: Ďakujem za slovo, pán predseda. Ja oceňujem u pána profesora jeho úprimnú snahu o to, aby zdravotníctvo naozaj dobre fungovalo a aby sa zodpovedne rozhodovalo o tom, kto bude mať aké kompetencie a kto bude aké činnosti vykonávať. V tomto prípade však nejde o pozmeňujúce návrhy. Myslím si, že trochu presahujú rámec takéhoto typu právnych úprav, o akých rokujeme momentálne. Pokiaľ ide napríklad o agentúry domácej ošetrovateľskej starostlivosti, môže ich v podstate zriadiť každá fyzická alebo právnická osoba prostredníctvom odborného zástupcu. Čiže tam nie je dôležité, či v zákone je napísané, že ju môže zriaďovať obec alebo vyšší územný celok. Povolenie dáva vyšší územný celok. Čo sa týka tých ďalších odborných vecí, to sú skutočne veci, ktoré sú nad rámec vedomostí tohto poslaneckého zboru. A v každom prípade však jednu poznámku by som si dovolil. Ten strach z toho, že obce sa nezhostia určitých úloh, vyplýva aj z toho, že obce doteraz mali určité povinnosti, ktoré väčšinou ospravedlňovali, ich neplnenie, tým, že nemali na to finančné prostriedky. Zdravotná starostlivosť však po prechode na obce bude presne rovnako financovaná, ako je financovaná dnes. To znamená, ak poliklinika prejde na obec, bude presne čerpať tie isté finančné prostriedky z verejných fondov, to znamená z fondu zdravotného poistenia, ako ich čerpá dodnes. A to isté sa stane aj s psychiatrickými liečebňami, to isté sa stane s laboratórnymi, teda odbormi a podobne. Čiže ja sa nazdávam, že tu skôr ide o to, aby sme dali také podnety ľuďom, ktorí majú záujem o určité podnikanie či už na ziskovej, alebo neziskovej báze v oblasti zdravotníctva, aby chceli všetky tie zdravotnícke zariadenia, ktoré prevádzkujú, urobiť naozaj dobrými a takými, aby sa tá kvalita nezhoršila... (Zaznel zvuk časomiery.) J. Migaš, predseda NR SR: Pán poslanec Bauer, nech sa páči.